
A szekréciós granulumok membránfehérjéinek dinamikája ecetmuslica lárvális nyálmirigyében

  Az ecetmuslica fejlődése során a lárvális nyálmirigy sejtekben felhalmozódó szekréciós granulumok beltartalma a bábozódáskor kiürül. A szekréció után a sejtben maradt váladékszemcsék lizoszómákkal fuzionálva bontódnak le (krinofágia), ennek molekuláris háttere kevéssé ismert. Izgalmas kérdés, hogy mi lesz a sorsa a citoplazmában maradó váladékszemcsék exocitózishoz szükséges membránfehérjéinek.
  Kutatásom során megvizsgáltam egy, a szekréciós granulumok membránját kijelölő, és abban állandóan jelen lévő (referencia) transzmembrán fehérje, a GFP-vel jelölt humán mCD8 lokalizációját a fejlődés során, összehasonlítva azt az exocitózisban szereplő transzmembrán, illetve membrán asszociált fehérjékével (Szinaptotagmin, Snap24). Sikerült kimutatnom egyrészt, hogy a szekrécióhoz szükséges membránfehérjék már nem mutathatóak ki normál körülmények között a krinoszómákon, másrészt pedig a krinofágia gátlása során azok a lebontásra nem kerülő granulumok membránjában maradnak. Mindezek alapján feltételezzük, hogy a szekréciós granulumok membránfehérjéinek eltávolítása azok beltartalmának degradációjával szorosan összefüggő folyamat.
  Ezen mechanizmusok feltárásával pedig nem csak nagyobb betekintést kaphatunk az említett folyamatról, de a krinofágiával kapcsolatos, jelenleg még gyógyíthatatlan betegségek kezelésében is segíthet, például a Crohn betegség és a pancreatitis esetében.



